PMIndiaData/PMIndiaSum huggingface dataset:
وزیر اعظم نے قومی بھرتی ایجنسی کے قیام پر خوشی ظاہر کی

نئی دہلی،19 اگست : وزیر اعظم جناب نریندر مودی نے قومی بھرتی ایجنسی کے قیام پر خوشی کا اظہار کیا ہے۔ وزیر اعظم نے کہا ’’ قومی بھرتی ایجنسی کروڑوں نوجوانوں کے لئے نعمت ثابت ہوگی۔ مشترکہ اہلیتی امتحان کے ذریعہ اس سے متعدد امتحانات کا خاتمہ ہو جائے گا اور وسائل کے ساتھ ساتھ قیمتی وقت کی بھی بچت ہوگی۔ اس سے شفافیت کو بھی بہت زیادہ فروغ حاصل ہو گا‘‘۔
بھارت اورسعودی عرب کے مابین کسٹم  کے امور میں  باہمی تعاون کی  مفاہمتی عرضداشت کو کابینہ کی منظوری

نئی دہلی ،14فروری :وزیراعظم ، جناب نریندرمودی کی صدارت میں بھارت اورسعودی عرب کے مابین کسٹم امور میں باہمی تعاون کی مفاہمتی عرضداشت پردستخط کے لئے کابینہ نے اپنی منظوری دے دی ہے ۔ اس معاہدے سے کسٹم سے متعلق جرائم کا پتہ لگانے ان کی روک تھام کے لئے معتبرفوری اورکفایتی معلومات اورسراغ رسانی میں مدد ملے گے ۔ ۔۔۔۔۔۔۔۔۔۔۔۔۔۔۔۔
مالدیپ کے صدر کے بھارت کے سرکاری دورے کے دوران وزیر اعظم جناب نریندر مودی کا پریس بیان

عالی جناب، میرے دوست صدر صالح، دونوں وفود کے ارکان میڈیا کے نمائندگان، نمسکار! سب سے پہلے، میں اپنے دوست صدر صالح اور ان کے وفد کا بھارت میں خیرمقدم کرنا چاہتا ہوں۔ پچھلے کچھ سالوں میں بھارت اور مالدیپ کے دوستانہ تعلقات میں ایک نئی قوت آئی ہے، ہماری قربتیں بڑھی ہیں۔ وبا کے سبب درپیش چیلنجوں کے باوجود ہمارا تعاون ایک وسیع شراکت داری کی شکل اختیار کر رہا ہے۔ دوستو، میں نے آج صدر صالح کے ساتھ وسیع پیمانے پر بات چیت کی۔ ہم نے اپنے دوطرفہ تعاون کی تمام جہتوں کا جائزہ لیا اور اہم علاقائی اور عالمی امور پر بھی تبادلہ خیال کیا۔ کچھ عرصہ قبل ہم نے گریٹر مالے کنیکٹیوٹی پروجیکٹ کے آغاز کا خیرمقدم کیا تھا۔ یہ مالدیپ میں بنیادی ڈھانچے کا سب سے بڑا منصوبہ ہوگا۔ ہم نے آج گریٹر مالے میں 4000 سوشل ہاؤسنگ یونٹس کی تعمیر کے منصوبوں کا بھی جائزہ لیا۔ مجھے یہ اعلان کرتے ہوئے خوشی ہو رہی ہے کہ ہم مزید 2000 سوشل ہاؤسنگ یونٹس کے لیے بھی مالی امداد فراہم کریں گے۔ ہم نے 100 ملین ڈالر کی اضافی لائن آف کریڈٹ فراہم کرنے کا بھی فیصلہ کیا ہے، تاکہ تمام منصوبوں کو مقررہ مدت میں مکمل کیا جا سکے۔ دوستو، بحر ہند میں بین الاقوامی جرائم، دہشت گردی اور منشیات کی اسمگلنگ کا خطرہ سنگین ہے۔ اور اس لیے دفاع اور سلامتی کے میدان میں بھارت اور مالدیپ کے درمیان قریبی رابطہ اور تال میل پورے خطے کے امن اور استحکام کے لیے ضروری ہے۔ ہم نے ان تمام مشترکہ چیلنجوں کے خلاف اپنا تعاون بڑھایا ہے۔ اس میں مالدیپ کے سیکورٹی اہلکاروں کے لیے صلاحیت سازی اور تربیتی معاونت بھی شامل ہے۔ مجھے یہ اعلان کرتے ہوئے خوشی ہو رہی ہے کہ بھارت مالدیپ کی سیکورٹی فورس کے لیے 24 گاڑیاں اور ایک بحری کشتی فراہم کرے گا۔ ہم مالدیپ کے 61 جزائر میں پولیس سہولیات کی تعمیر میں بھی تعاون کریں گے۔ دوستو، مالدیپ کی حکومت نے 2030 تک خالص صفر کاربن (نیٹ زیرو کاربن) کے اخراج کا ہدف مقرر کیا ہے۔ میں اس عزم کے لیے صدر صالح کو مبارکباد دیتا ہوں، اور یہ یقین بھی دلاتا ہوں کہ بھارت اس مقصد کو حاصل کرنے کے لیے مالدیپ کو ہر ممکن تعاون فراہم کرے گا۔ بھارت نے بین الاقوامی سطح پر وَن ورلڈ، وَن سَن، وَن گرڈ کی پہل کی ہے اور اس کے تحت ہم مالدیپ کے ساتھ مل کر مؤثر قدم اٹھا سکتے ہیں۔ دوستو، آج بھارت – مالدیپ کی شراکت داری نہ صرف دونوں ملکوں کے شہریوں کے مفاد میں کام کر رہی ہے، بلکہ خطے کے لیے امن، استحکام اور خوشحالی کا ذریعہ بھی بن رہی ہے۔ مالدیپ کی کسی بھی ضرورت یا بحران میں بھارت پہلا جواب دہندہ (رسپانڈر) رہا ہے اور رہے گا۔ میں صدر صالح اور ان کے وفد کو بھارت کے خوشگوار دورے کے تئیں نیک خواہشات پیش کرتا ہوں۔ بہت بہت شکریہ۔ (ڈس کلیمر – یہ وزیر اعظم کے ریمارکس کا قریب قریب ترجمہ ہے۔ اصل ریمارکس ہندی میں دیے گئے تھے۔)
وزیراعظم نے تمام لوگوں  اور خاص طور پر کچھی برادری کو اشادھی بج کے موقع پر مبارک باد دی

وزیراعظم جناب نریندر مودی نے اشادھی بج کے اہم موقع پر تمام لوگوں اور خاص طور پر پوری دنیا میں پھیلی ہوئی تحرک پذیر کچھی برادری کو مبارک باد دی ہے۔ وزیر اعظم نے اپنی ایک ٹوئیٹ میں کہا۔ ‘‘ اشادھی بج کے پرمسرت موقع پر تمام لوگوں اور خاص طور پر پوری دنیا میں پھیلی ہوئی تحرک پذیر کچھی برادری کو مبارک باد دیتا ہوں، امید ہے کہ آنے والے سال میں یہ ہر کسی کی زندگی میں امن ، مسرت اور اچھی صحت لے کر آئے گا۔’’
وزیراعظم نریندر مودی 16 مارچ کو منی پور کا دورہ کریں گے

نئی دہلی،15مارچ / وزیراعظم جناب نریندر مودی 16 مارچ 2018 کو منی پور کا دورہ کریں گے۔ وہ امپھال میں واقع منی پور یونیورسٹی میں منعقد ہونے والے انڈین سائنس کانگریس کے 105 ویں اجلاس میں افتتاحی خطبہ دیں گے۔امپھال شمال مشرق کا دوسرا شہر بن گیا ہے جو اس پُر وقار کانفرنس کی میزبانی کر رہا ہے۔ شہر کے لووانگ سانگ بام میں واقع لووانگ پوکپا ملٹی اسپورٹس کمپلیکس میں وزیراعظم نیشنل اسپورٹ یونیورسٹی، 1000آنگن واڑی مراکز اور اساتذہ ، ڈاکٹروں اور نرسوں نیز دیگر ترقیاتی پروجیکٹوں سے تعلق رکھنے والے افراد کے لئے 19 رہائشی کمپلیکسوں کا سنگ بنیاد بھی رکھیں گے۔ وہ یہاں لووانگ پوکپا ملٹی اسپورٹس کمپلیکس ، رانی گیڈ ن لیو پارک اور دیگر ترقیاتی پروجیکٹوں کا افتتاح بھی کریں گے۔ وزیراعظم اس موقع پر سامعین سے خطاب بھی کریں گے۔
گلاسگو، برطانیہ میں کوپ26 کے موقع پر وزیراعظم کی یوکرین کے صدر سے ملاقات

نئی دہلی:2 نومبر،2021۔وزیر اعظم جناب نریندر مودی نے 2 نومبر 2021 کو گلاسگو میں کوپ26 کے موقع پر یوکرین کے صدر عالی مرتبت جناب ولودومیر زیلینسکی سے ملاقات کی۔ رہنماؤں نے دوطرفہ تعلقات کی صورتحال کا جائزہ لیا اور خطے میں ہونے والی پیش رفت پر تبادلہ خیال کیا۔ انہوں نے وبائی امراض کے دوران تعاون پر اطمینان کا اظہار کیا جس میں دونوں ممالک کی طرف سے کووڈ ویکسینیشن سرٹیفکیٹس کو باہمی طور پر تسلیم کیا جانا بھی شامل ہے۔ وزیر اعظم مودی نے اس سال کے شروع میں کووڈ عالمی وبا کے دوسرے مرحلے کے دوران ہندوستان کو آکسیجن کنسنٹریٹروں کی فراہمی کے انسانی ہمدردی کے لئے صدر زیلنسکی کا شکریہ ادا کیا۔ دونوں رہنماؤں نے مثبت طور پر دونوں ممالک کے درمیان مضبوط عوام سے عوام کے رابطے، خاص طور پر یوکرین کی مختلف یونیورسٹیوں میں زیر تعلیم ہندوستانی طلباء کی بڑی تعداد کا جائزہ لیا۔ دونوں رہنماؤں نے دوطرفہ تعلقات کو مزید مضبوط کرنے کے لئے مل کر کام کرنے کے لئے اپنے عزم کا اعادہ کیا۔ ش ح۔م ع۔ ع ن
وزیراعظم کامعروف صحافی رویش تیواری کے انتقال پر  اظہار تعزیت

نئی دلّی ،19 فروری، 2022/ وزیراعظم جناب نریندر مودی نے معروف صحافی رویش تیواری کے انتقال پر گہرے رنج و غم کا اظہار کیا ہے۔ اپنے ایک ٹوئیٹ میں وزیراعظم نے کہا: ’’رویش تیواری کو تقدیر نے بہت جلد چھین لیا۔ صحافت کی دنیا میں ایک روشن کیرئیر کا اختتام ہوگیا۔ ان کی رپورٹس کو پڑھ کر خوشی محسوس ہوتی تھی اور وقتاً فوقتاً میری ان سے بات چیت بھی ہوتی تھی۔ وہ صاحب بشارت اور شائستہ مزاج کے شخص تھے۔ ان کے اہل خانہ اور ان کے دوستوں سے میری تعزیت۔ اوم شانتی‘‘
سینٹ ونسینٹ اور گرینیڈا کے وزیر اعظم کی جناب مودی سے ملاقات

نئی دلّی، 10 ستمبر / سینٹ ونسینٹ اور گرینیڈا کے وزیر اعظم ڈاکٹر رالف ایورارڈ گونسالوز نے وزیر اعظم جناب نریندر مودی سے آج ملاقات کی۔سینٹ ونسینٹ اور گرینیڈا کے وزیر اعظم گونسالوز نئی دلّی میں منعقد ہ اعلیٰ سطحی یونائٹڈ نیشنز کنونشن آن کمبیٹنگ ڈی سرٹیفکیشن (یو این سی سی ڈی) سمپوزیم میں شرکت کے لئے بھارت کے اولیں دورے پر آئے ہوئے ہیں۔ وزیر اعظم گونسالوز نے محسوس کیا کہ سینٹ ونسینٹ اور گرینیڈا کے علاوہ کیریبیائی اور لاطینی ا مریکی خطوں میں بھارت کے لئے خیر سگالی کے جذبات پائے جاتے ہیں۔ انہوں نے خطے میں بھارت کے ترقیاتی تعاون اور قدرتی آفات کے دوران امداد کے لئے بھارت کی ستائش کی۔ وزیر اعظم جناب مودی نے دونوں ملکوں کے درمیان قریبی بین الاقوامی تعاون کا تذکرہ کرتے ہوئے سینٹ ونسینٹ اور گرینیڈا کو اقوام متحدہ کی سیکورٹی کونسل کا غیر مستقل ممبر منتخب ہونے پر دنیا کے اب تک کے سب سے چھوٹے ملک کے طور پر مبارک باد پیش کی۔ دونوں ملکوں کے رہنماؤں نے دونوں ملکوں کے درمیان ہنر مندی کے فروغ، تربیت، تعلیم، مالیات، ثقافت اور قدرتی آفات کے انتظامات میں تعاون کے فروغ پر رضا مندی کا اظہار کیا۔ ۔۔۔۔۔۔
وزیر اعظم نے آج جے پرکاش نارائن کے یوم پیدائش کے موقع پر سرنگوں ہوکر انہیں خراج عقیدت پیش کیا

نئی دہلی، 11 اکتوبر 2020: وزیر اعظم جناب نریندر مودی نے لوک نائک جے پرکاش نارائن اور نانا جی دیشمکھ کے یوم پیدائش کے موقع پر سرنگوں ہوکر انہیں خراج عقیدت پیش کیا۔ وزیر اعظم نے کہا کہ، ’’میں لوک نائک جے پرکاش کے یوم پیدائش کے موقع پر ان کے سامنے اپنا سر عقیدت کے ساتھ جھکاتا ہوں۔ وہ بھارت کی جنگ آزادی میں اس وقت بہادری کے ساتھ لڑے جب ہمارے جمہوری اقدار پر حملہ کیا جا رہا تھا، انہوں نے ان اقدار کے تحفظ کے لئے ایک بڑی عوامی تحریک کی قیادت کی۔ ان کے لئے، ملک کے مفاد اور عوامی فلاح و بہبود سے بالاتر کچھ نہیں تھا۔‘‘ عظیم ناناجی دیشمکھ لوک نائک جے پرکاش کے سچے عقیدت مندوں میں سے ایک تھے۔ انہوں نے جے پرکاش کے افکار و خیالات کو عام کرنے کے لئے بغیر تھکے کام کیا۔ دیہی ترقیات کے تئیں ان کے ذریعہ کیے گئے کاموں سے ہمیں حوصلہ ملتا ہے۔ ہم بھارت رتن ناناجی دیشمکھ کو ان کے یوم پیدائش کے موقع پر یاد کرتے ہیں۔ بھارت کو اس بات پر فخر ہے کہ لوک نائک جے پرکاش اور ناناجی دیشمکھ جیسی اساطیری شخصیات اس سرزمین پر پیدا ہوئیں۔ آج کا دن، ہمارے ملک کے لئے دیکھے گئے ان شخصیات کے خواب کی تکمیل کے تئیں خود کو ازسرنو طور پر وقف کرنے کا ہے۔
کاشی تمل سنگمم کو لے کر شہریوں کے تبصرے پر وزیر اعظم کا ردعمل

وزیر اعظم جناب نریندر مودی نے، گذشتہ روز اُن ہی کے ذریعہ شروع کیے گئے کاشی تمل سنگمم پروگرام پر شہریوں کے ردعمل کا جواب دیا ۔ تمل ناڈو اور کاشی، جو کہ ملک میں علم کے دو ازحد اہم اور قدیم مراکز ہیں، کے درمیان صدیوں پرانے روابط کو از سر نو تلاشنے اور مضبوط کرنے کے لیے کی گئی اس اختراعی پہل قدمی کو لے شہریوں نے پرجوش انداز میں ردعمل کا اظہار کیا ہے۔ وزیر اعظم نے کاشی اور تمل ناڈو کی عظیم ثقافت پر عوام کے نظریات کو تسلیم کرتے ہوئے جواب دیا پروگرام کی کوالٹی کے لیے عوام کی جانب سے ستائش۔ اور تمل زبان و ثقافت کی عالمی پیمانے پر مقبولیت اور عظمت کی بھی ستائش کی گئی۔
وزیراعظم نے بھارت چھوڑو تحریک میں حصہ لینے والوں کو خراج عقیدت پیش کیا

وزیراعظم جناب نریندر مودی نے بھارت چھوڑو تحریک میں حصہ لینے والے تمام افراد کو خراج عقیدت پیش کیا۔ اس تحریک نے نوآبادیاتی نظام کے خلاف لڑائی کو مستحکم کرنے میں ایک اہم کردار ادا کیا تھا۔ ایک ٹویٹ میں وزیر اعظم نے کہا: ‘‘ بھارت چھوڑو تحریک میں حصہ لینے والے عظیم انسانوں کو خراج عقیدت پیش کرتا ہوں، جس نے نوآبادیاتی نظام کے خلاف لڑائی کو مستحکم بنانے میں اہم کردار ادا کیا تھا۔ مہاتمام گاندھی سے ترغیب پاکر بھارت چھوڑو تحریک پورے بھارت میں پھیل گئی اور اس نے ہمارے ملک کے نوجوانوں کو تقویت فراہم کی۔
وزیر اعظم کا پرگتی کے ذریعے رابطہ

نئی دہلی،27 جون 2018؍وزیر اعظم جناب نریندر مودی نے سرگرم حکمرانی اور بروقت عمل درآمد سے متعلق آئی سی ٹی پر مبنی ہمہ ماڈل پلیٹ فارم پرگتی کے ذریعے اپنی 27ویں رابطہ میٹنگ کی صدارت کی۔ اب تک 26پرگتی میٹنگوں میں 11لاکھ کروڑ روپے سے زیادہ کے سرمایہ سے چلنے والے پروجیکٹوں کا جائزہ لیا جاچکا ہے۔متعدد شعبوں میں عوامی شکایات کا ازالہ کرنے کے کام کا بھی جائزہ لیا گیا۔ آج کی 27ویں میٹنگ میں وزیر اعظم نے ریلوے ، سڑک اور بجلی کے سیکٹروں میں بنیادی ڈھانچے کے 9پروجیکٹوں کی پیش رفت کا جائزہ لیا۔ یہ پروجیکٹ مختلف ریاستوں میں پھیلے ہوئے ہیں، جن میں بہار، جھارکھنڈ، چنڈی گڑھ، مدھیہ پردیش، ہماچل پردیش، اترپردیش، اتراکھنڈ، مہاراشٹر ، اڈیشہ، چھتیس گڑھ، آندھر پردیش، دہلی ، گجرات، راجستھان، مغربی بنگال، سکم اور اروناچل پردیش شامل ہیں۔ وزیر اعظم نے موجودہ اضلاع اور ریفرل اسپتالوں سے وابستہ نئے میڈیکل کالجوں کے قیام کی اسکیم پر عمل درآمد کی پیش رفت کا جائزہ لیا۔اس بات کا ذکر کرتے ہوئے کہ مرکزی حکومت صحت کے سیکٹر میں بہت سے اقدامات کررہی ہے۔ انہوں نے صحت کے بنیادی ڈھانچے کا تیزی کے ساتھ درجہ بڑھائے جانے کی اپیل کی۔ وزیر اعظم نے کہا کہ گرام سوراج ابھیان کا پہلا مرحلہ جو 14 اپریل سے 5 مئی 2018ء تک چلا ہے،اس نے 16ہزار گاوؤں میں مرکزی حکومت کی 7 اہم اسکیموں پر عمل درآمد میں زبردست کامیابی حاصل کی ہے۔ انہوں نے کہا کہ گرام سوراج ابھیان کا دوسرا مرحلہ 40ہزار سےزیادہ گاوؤں میں اس وقت جاری ہے۔ انہوں نے اس کام سے وابستہ ریاستی حکومتوں اور مرکزی حکومت کے تمام افسران سے کہا کہ وہ اس سلسلے میں 15 اگست بہترین نتائج حاصل کرنے کی تمام تر کوشش کریں۔ وزیر اعظم نے سوبھاگیہ یوجنا کے تحت حاصل کی گئی اب تک پیش رفت کی ستائش کی اور کہا کہ مقررہ وقت کے اندر چار کروڑ کنبوں کو بجلی کے کنکشن فراہم کرنے کے زبردست نشانے کو پورا کرنے کے لئے ہر ممکن کوشش کی جانی چاہئے۔
کابینہ نے آئین ہند کی پانچویں فہرست کے تحت راجستھان کے معاملے میں درج فہرست علاقوں کے اعلان کو منظوری دی

نئی دہلی/ 25 اپریل۔مرکزی کابینہ نے وزیر اعظم جناب نریندر مودی کی صدارت میں آئینی حکم (سی۔ او) 114 بتاریخ 12 فروری1981 کو رد کرتے ہوئے آئین ہند کی پانچویں فہرست کے تحت راجستھان کے معاملے میں درج فہرست علاقوں کے ا علان اور نئے آئینی حکم کی اشاعت کو منظوری دی ہے۔ نئے آئینی حکم کی اشاعت سے اس بات کو یقینی بنایا جاسکے گا کہ راجستھان کے درج فہرست قبائل کو آئین ہند کی پانچویں فہرست کے تحت دستیاب تحفظ سے متعلق اقدامات کا فائدہ ملے۔ حکومت راجستھان نے آئین ہند کی پانچویں فہرست کے تحت راجستھان ریاست میں درج فہرست علاقوں کی توسیع کے لئے درخواست کی ہے۔ استفادہ کنندگان: آئین ہند کی پانچویں فہرست کے تحت دستیاب تحفظ سے متعلق اقدامات سے راجستھان کے بانس واڑا، ڈونگر پور، پرتاپ گڑھ میں اور اودے پور، راج سمند، چتوڑ گڑھ، پالی اور سروہی اضلاع کے جزوی علاقوں میں رہنے والے درج فہرست قبائل کوفائدہ ملے گا۔ تین مکمل اضلاع یعنی بانس واڑا، ڈونگر پور، پرتاپ گڑھ، 9 مکمل تحصیلوں، ایک مکمل بلاک اور 46 مکمل گرام پنچایتوں جن میں راجستھان کے اودے پور، راج سمند، چتوڑ گڑھ، پالی اور سروہی اضلاع کے 227 گاؤ ں شامل ہیں، پر مشتمل علاقے کو راجستھان ریاست میں درج فہرست علاقوں میں شامل کیا جائے گا۔ درج فہرست علاقو ں کے ا علان کے سلسلے میں کوئی اضافی فنڈ مختص کئے جانے کی ضرورت نہیں ہے۔یہ تیز رفتار ترقی کو عملی جامہ پہنائے جانے کے لئے درج فہرست علاقوں پر زیادہ توجہ مرکوز کرنے کے مقصد سےمرکزی اور ریاستی حکومت کی موجودہ اسکیموں میں قبائلی ذیلی منصوبے کا (جس کا نام بدل کراب قبائلی ذیلی اسکیم کردیا گیا)حصہ ہوگا۔ پس منظر: آئینی ہند کی پانچویں فہرست]دفعہ 244(1)[ کے پیرا گراف6(1) کے مطابق‘‘درج فہرست علاقوں’’ سے مراد ایسے علاقوں سے ہے جنہیں صدرجمہوریہ کے حکم کے مطابق درج فہرست علاقے قرار دیا گیا ہے۔آئین کی پانچویں فہرست کے پیرا گراف 6(2) کے ضابطوں کے مطابق صدرجمہوریہ کسی بھی وقت ریاست کے گورنر کے مشورے سے کسی بھی ریاست میں کسی درج فہرست علاقے کے رقبے میں اضافہ کرسکتے ہیں اور کسی بھی ریاست یا ریاستوں کے معاملے میں متعلقہ ریاست کے گورنر کے مشورے سے اس پیرا گراف کے تحت دیئے گئے کسی بھی حکم یا احکامات کو رد کرسکتے ہیں اور درج فہرست علاقوں کے سلسلے میں علاقوں کی تشریح کے لئے نئے احکامات جاری کرسکتے ہیں۔ سب سے پہلے سال 1950 میں درج فہرست علاقوں کو نوٹیفائی کیا گیا تھا۔اس کے بعد 1981 میں راجستھان ریاست کے لئے درج فہرست علاقوں کے مخصوص اعلان سے متعلق آئینی احکامات جاری کئے گئے تھے۔سال 2011 کی مرد م شماری کی مطابق درج فہرست قبائل کی آبادی میں تبدیلی آنے اور نئے اضلاع تیار ہونے / قائم کئے جانے کی وجہ سے حکومت راجستھان نے راجستھان ریاست میں درج فہرست علاقوں کی توسیع کے لئے درخواست کی ہے۔
وزیراعظم نریندر مودی 29 فروری 2020 کو  پریاگ راج اترپردیش میں ایک بڑے ڈسٹری بیوشن کیمپ میں دویانگ جن اور  سینئر سٹیزن کو آلات  اور روز مرہ کی زندگی  گزارنے کے سامان تقسیم کریں گے

نئی دہلی،27؍فروری،وزیراعظم جناب نریندر مودی 29 فروری 2020 کو اترپردیش کے پریاگ راج میں ایک بڑے ڈسٹری بیوشن کیمپ میں دویانگ جن اور سینئر سٹیزن کو آلات اور روز مرہ کی زندگی گزارنے کے دیگر سامان تقسیم کریں گے۔ سینئر سٹیزن کو راشٹریہ ویوشری یوجنا اور دویانگ جنوں کو اے ڈی آئی پی اسکیم کے تحت آلات اور دیگر سامان تقسیم کئے جائیں گے۔ یہ اب تک کا سب سے بڑا ڈسٹری بیوشن کیمپ ہے جس کا مستفدین کی تعداد کے لحاظ سے ملک میں اہتمام کیا جارہا ہے۔ اس میگا کیمپ میں مختلف طرز کے ڈیوائسس آلات اور ضروریات زندگی کے دیگر سامان تقسیم کئے جائیں گے۔ مختلف طرز کے 56 ہزار ڈیوائسس ، 26 ہزار مستفدین کو مفت تقسیم کئے جائیں گے۔ ان ڈیوائسس کی قیمت 19 کروڑ روپے سے زیادہ ہے۔ اس کا مقصد دویانگ جن اور سینئر سٹیزن کی سماجی ، معاشی ترقی اور روز مرہ کی زندگی کے لئے آلات اور دیگر امداد کے ذریعے انہیں امداد فراہم کرنا ہے۔ ۔۔۔۔۔۔۔۔۔۔۔۔۔۔۔۔۔۔ (م ن-ا ح- ق ر)
وزیراعظم جناب نریندرمودی نےتلنگانہ  کے یوم تاسیس کے موقع پرریاست کے عوام کو مبارکباد دی

وزیراعظم جناب نریندرمودی نے تلنگانہ کے یوم تاسیس کے موقع پر ریاست کے عوام کو مبارکباد پیش کی ہے ۔ ایک ٹویٹ میں وزیراعظم جناب نریندرمودی نے کہا: ‘‘تلنگانہ کے یوم تاسیس کے موقع پر ریاست کی بہنوں اوربھائیوں کو مبارکباد ۔ تلنگانہ کے عوام ، سخت محنت اور قومی ترقی کے تئیں اپنی بے مثال وابستگی کے لئے معروف ہیں ۔ریاست کی تہذیب وثقافت دنیا بھرمیں معروف ہے ۔ میں تلنگانہ کے عوام کی خیروعافیت کے لئے دعاگوہوں ۔
وزیر اعظم نے  ودیاواچسپتی بننجے گووندآچاریہ کے انتقال پر تعزیت کا اظہار کیا ہے

نئی دہلی،13؍ دسمبر ، وزیر اعظم جناب نریندر مودی نے ودیا واچسپتی بننجے گووند آچاریہ کے انتقال پر صدمے کا اظہار کیا ہے۔ اپنے ایک ٹوئٹ پیغام میں وزیر اعظم نے کہا ہے کہ ’’ودیا واچسپتی بننجے گووند آچاریہ کو لٹریچر کے شعبے میں اُن کے عظیم رول کے لیے یاد کیا جائے گا۔سنسکرت اور کنڑّ کے لیے اُن کا جوش قابل تعریف تھا۔ ان کی تحریروں سے مستقبل کی نسلوں کو فیضان حاصل ہوتا رہے گا۔ ان کے انتقال سے تکلیف پہنچی ہے۔ ان کے کنبے کے تئیں تعزیت۔ اوم شانتی‘‘۔
وزیر اعظم نے سابق بھارتی کرکٹر جناب یشپال شرما جی کے انتقال پرتعزیت کا اظہا ر کیا

نئی دہلی، 13 جولائی : وزیر اعظم، جناب نریندر مودی نے سابق ہندوستانی کرکٹر اور 1983 ورلڈ کپ جیتنے والے اسکواڈ کے فعال رکن جناب یشپال شرما جی کے انتقال پر گہرے رنج و غم کا اظہار کیا ہے۔ ایک ٹویٹ میں، وزیر اعظم نے کہا ، "جناب یشپال شرما جی ہندوستانی کرکٹ ٹیم کے بہت ہی اہم اور سب سے محبت کرنے والے رکن تھے، اس کے ساتھ ہی وہ عالمی کپ 1983کےلیجنڈری اسکواڈ میں بھی شامل تھے۔ وہ ٹیم کے ساتھیوں، مداحوں کے ساتھ ساتھ ابھرتے ہوئے کرکٹرز کے لئے بھی ایک حوصلہ افزا اور متحرک شخصیت تھے۔ ان کے انتقال سے غمزدہ ہوں۔ان کے اہل خانہ اور مداحوں سے گہری تعزیت کا اظہار کرتا ہوں۔ اوم شانتی۔"
کابینہ نے ہند اور فرانس کے درمیان نقل  مکانی(مائیگریشن)اور نقل پذیری(موبلٹی) شراکت داری معاہدے کی توثیق کو منظوری دی

نئی دہلی ،08؍جنوری:وزیر اعظم جناب نریندر مودی کی سربراہی میں آج مرکزی کابینہ نے ہند اور فرانس کے درمیان نقل مکانی اور نقل؍حرکت پذیری(موبلٹی) شراکت داری معاہدے کی توثیق کو منظوری دے دی ہے۔ اس معاہدے پر دستخط، مارچ 2018 میں فرانس کے دورہ ہند کے دوران کئے گئے تھے۔ اس معاہدے سے دونوں ملکوں کے درمیان عوام سے عوام کے رابطوں کو فروغ ملنے کے ساتھ ساتھ طلباء، تعلیمی ماہرین، تحقیق کاروں اور ہنر مند پیشہ وروں کی حرکت پذیری اور غیر پابند(ریگولیٹر)نقل مکانی اور دونوں اطراف سے انسانی اسمگلنگ سے متعلق مسائل کو حل کرنے اور تعاون کو استحکام حاصل ہوگا۔ یہ معاہدہ ہندوستان کے فرانس کے ساتھ کثیر جہتی تیزی سے بڑھتے ہوئے تعلقات کی تصدیق کرتا ہے اور دونوں اطراف کے درمیان بڑھتے ہوئے یقین اور اعتماد کی علامت ہے۔ ابتداء میں اس معاہدے کی مدت 7تک ہے، جبکہ معاہدہ خود کار (آٹومیٹک) طریقے سے رینیو ہونے کا پروویژن ہے اور مشترکہ ورکنگ گروپ کے ذریعے نگرانی کی تجویز ہے۔
وزیر اعظم جناب نریندر مودی 4 جولائی 2020 کو دھرما چکر دن؍اسادھ پورنیما کی تقریبات سے خطاب کریں گے

ثقافت کی وزارت کی نگرانی کے تحت انٹرنیشنل بودھشت کنفڈریشن (آئی بی سی) 4 جولائی 2020 کو اسادھ پورنیما دھرا چکر دن کے طور پر منا رہی ہے۔ یہ دن اترپردیش کے وارانسی کے نزدیک موجودہ دور کے سارناتھ میں آر سی پٹانا کے ڈیر پارک میں مہاتما بدھ کے اپنے پہلے 5بودھشٹوں(شاگردوں) کے لئے اپنے پہلے خطاب کی یاد میں منایا جاتا ہے۔ یہ دن دھرما چکر پراورتنا یا ٹرننگ آف دی وہیل آف دھرما کے دن کے طور پر بھی پوری دنیا میں بودھ مذہب کے ماننے والے لوگوں کی طرف سے منایا جاتا ہے۔ یہ دن بدھ اور ہندوؤں دونوں کے ذریعہ گروپورنیما کے دن کے طور پر بھی منایا جاتا ہے۔ مہاتما بدھ کو ملنے والے عرفان کی سرزمیں ہندوستان کی تاریخی لیگیسی ، اس کی دھرم چکر اپراورتنا اور مہا پری نرمان کو دیکھتے ہوئے صدر جمہوریہ ہند جناب رام ناتھ کووند، راشٹرپتی بھون سے دھرما چکرا دن کی تقریبات کا افتتاح کریں گے۔ وزیر اعظم جناب نریندر مودی اس موقع پر ایک ویڈیو خطاب کریں گے، جس میں وہ بھگوان بدھ کے امن اور انصاف پر زور دیں گے اور ان کےذریعہ دکھائے گئے 8 فولڈ راستے پر زور دیں گے، تاکہ پریشانیوں پر قابو پایا جاسکے۔ ثقافت کے وزیر جناب پرہلاد پٹیل اور اقلیتی امور کے وزیر جناب کرن رجیجو افتتاحی تقریب سے خطاب کریں گے۔ اس موقع پر منگولیا کے صدر کی جانب سے ایک خصوصی خطاب بھی پڑھ سنایا جائے گا اور صدیوں سے منگولیا میں محفوظ بودھ مذہب کے قیمتی قلمی نسخے بھی صدر جمہوریہ ہند کو پیش کئے جائیں گے۔ اس دن کی باقی تقریبات نیز بودھ مذہب کے اعلیٰ رہنماؤں کے پیغامات اور دنیا کے مختلف حصوں سے ماسٹرس اور اسکالرس کارناتھ اور بودھ گیا سے پیش کئے جائیں گے۔ کووڈ-19 جیسی عالمی وبا کی وجہ سے پورا پروگرام اس سال 7 مئی کو ورچوئل بیساکھ (بدھ پورنیما) کی طرح ورچوئلی منعقد کیا جارہا ہے، جو ایک بہت کامیاب رہا ہے۔ 4 جولائی کو یہ پروگرام دنیا بھر میں لائیو ویب کاسٹ کے ذریعہ تقریباً 30 لاکھ عقیدت مندوں کی طرف سے دیکھے جانے کا امکان ہے۔ ……………………………………………………… م ن، ح ا، ع ر 04-07-2020
وزیراعظم نے ضلع لٹیہار، جھارکھنڈ میں غرقابی سے ہونے والے جانی اتلاف پر تعزیت کا اظہار کیا

نئی دہلی، 18 ستمبر، 2021 وزیر اعظم جناب نریندر مودی نے جھارکھنڈ کے ضلع لٹیہار میں غرقابی کی وجہ سے ہونے والے جانی نقصان پر گہرے دکھ کا اظہار کیا ہے۔ وزیراعظم کے دفتر نے ایک ٹویٹ پیغام میں لکھا: “ضلع لٹیہار، جھارکھنڈ میں ڈوبنے کی وجہ سے نوجوانوں کی جانوں کے اتلاف پر شدید صدمہ ہوا۔ دکھ کی اس گھڑی میں سوگوار خاندانوں سے اظہار تعزیت: وزیر اعظم ۔”
وزیر اعظم نے  عوام کو  عالمی یوم ماحولیات کی مبارکباد دی

نئیدہلی،05جون ۔وزیر اعظم جناب نریندر مودی نے عوام الناس کو عالمی یوم ماحولیات کی مبارکباد دی ہے ۔ اپنی مبارکباد کے پیغام میں وزیر اعظم نے کہا ،’’ عالمی یوم ماحولیات کی مبارکباد ! آئیے! ہم مل کر اس امر کو یقینی بنائیں کہ ہمارے مستقبل کی نسلیں ایک صاف ستھرے کرہ ٔ ارض پر فطرت سے ہم آہنگی کے ساتھ زندگی جی سکیں۔‘‘ ۰۰۰۰۰۰۰۰۰۰۰۰۰۰۰۰۰۰۰۰۰ م ن ۔س ش ۔رم
بھارت  – اٹلی ورچوئل دوطرفہ سمٹ سے وزیراعظم کا خطاب

نئی دہلی،06نومبر ،2020 / محترم جناب نمسکار! آپ کے شروعاتی کلمات کے لیے آپ کا شکریہ ! کووڈ – 19 کے سبب جیسا آپ نے بتایا مجھے مئی میں اپنا اٹلی کا سفر منسوخ کرنا پڑا تھا۔ اچھی بات یہ ہے کہ آج ہم ورچوئل طریقے سے ملاقات کرپارہے ہیں۔ سب سے پہلے میں اٹلی میں کورونا وائرس کی وجہ سے ہوئے نقصان پر میری طرف سے اور بھارت کے سبھی شہریوں کی طرف سے ہمدردی ظاہر کرتا ہوں۔ جب دنیا کے دیگر ممالک کورونا وائرس کو جان ہی رہے تھے ، سمجھنے کی کوشش کر رہے تھے تب آپ اس آفت سے نمٹ رہے تھے۔ آپ نے پوری کامیابی کے ساتھ ایک انتہائی مشکل صورتحال پر فوری طور پر قابو پایا اور پورے ملک کو منظم کیا۔ عالمی وبا کے ان پہلے مہینوں میں اٹلی کی کامیابی نے ہم سبھی کو تحریک دی۔ آپ کے تجربوں نے ہم سب کی رہنمائی کی۔ عالی جناب، آپ کی طرح میں بھی بھارت اور اٹلی کے تعلقات کو اور وسیع اور گہرا بنانے کے لیے عہد بند ہوں۔ 2018 میں ٹیک سمٹ کے لیے آپ کا بھارت کا سفر اور ہماری ملاقات کئی پہلوؤں کو چھونے والی رہی۔ بھارت کے لوگوں کے دل میں بھی اٹلی کے تئیں ایک نیا تجسس پیدا کرنے والی رہی۔ یہ خوشی کی بات ہے کہ 2018 میں ہماری بات چیت کے بعد آپسی لین دین میں کافی رفتار آئی ہے۔ مجھے یہ جان کر خوشی ہے کہ اٹلی کی ممبر پالیمنٹ نے پچھلے سال بھارت – اٹلی دوستی گروپ قائم کیا ہے۔ میں امید کرتا ہوں کہ کووڈ کی صورتحال بہتر ہونے کے بعد ہمیں اٹلی کے ارکان پارلیمنٹ کا بھارت میں خیرمقدم کرنے کا موقع ملے گا۔ عالی جناب، یہ واضح ہے کہ کووڈ – 19 عالمی وبا دوسری جنگ عظیم کی طرح تاریخ میں ایک موڑ بن کر رہے گی۔ ہم سبھی کو اس نئی دنیا کے لیے، کورونا کے بعد کی دنیا کے لیے اپنے آپ کو ڈھالنا ہوگا، اس سے پیدا ہونے والے چیلنجوں اور موقعوں کے لیے ہم سبھی کو ایک نئے سرے سے تیار رہنا ہوگا۔ مجھے یقین ہے کہ آج کی ہماری بات چیت سے ہمارے تعلقات اور مضبوط ہوں گے، آپسی مفاہمت میں اضافہ ہوگا اور تعاون کے نئے شعبوں کی نشاندہی کرنے میں مدد ملے گی۔ ۔۔۔۔۔۔۔۔۔۔۔۔۔۔۔۔۔ م ن ۔ اس۔ ت ح ۔
وزیر اعظم 11 فروری 2019 کو پیٹرو ٹیک- 2019 کا افتتاح کریں گے

نئی دہلی،10/ فروری وزیر اعظم جناب نریندر مودی اترپردیش کے گریٹر نوئیڈا میں 11 فروری 2019 کو انڈیا ایکسپو سینٹر میں پیٹروٹیک کا افتتاح کریں گے۔ وہ اِس موقع پر افتتاحی اجلاس کو بھی خطاب کریں گے۔ پیٹروٹیک – 2019 کو ہندوستان کا اہم ہائیڈروکاربن کانفرنس تصور کیا جاتا ہے۔ پیٹروٹیک-2019، تیرہواں بین الاقوامی تیل اور گیس اور نمائش کا انعقادحکومت ہند کی وزارت پیٹرولیم وقدرتی گیس کے زیر اہتمام ہو رہا ہے۔ دس فروری سے 12 فروری 2019 تک چلنے والی اِس تین روزہ میگا تقریب میں ہندوستان کے تیل اور گیس کے شعبہ میں بازار اور سرمایہ کار دوست ترقی کی نمائش کی جائے گی۔ شراکت دار ممالک کے توانائی کے95 وزراء اورتقریباً 70 ممالک کے 7 ہزار نمائندوں کی پیٹروٹیک-2019 میں شرکت متوقع ہے۔ کانفرنس کے علاوہ اس تقریب میں ایک ہمعصر نمائش کا بھی اہتمام کیا گیا ہے جو گریٹر نوئیڈا کے انڈیا ایکسپو مارٹ میں 2000 اسکوائر میٹر پر محیط ہے۔پیٹروٹیک – 2019 نمائش میں 13 سے زائد ملک کے پویلین اور 40 سے زائد ممالک کے تقریباً 750 نمائش کار حصہ لے رہے ہیں۔اس نمائش کا خصوصی موضوع میک ان انڈیا اور قابل تجدید توانائی ہے۔ وزیر اعظم نے 5 دسمبر 2016 کو پیٹروٹیک -2016 کے 12ویں ایڈیشن کا افتتاح کیا تھا۔ انھوں نے کہا کہ ‘‘ہندوستان کی توانائی کے مستقبل کے لیے ہمارے وژن کے چار ستون ہیں: توانائی کی رسائی،توانائی کیا کارکردگی، توانائی کی پائیداری اور توانائی کا تحفظ’’۔ وزیر اعظم نے عالمی ہائیڈروکاربن کمپنیوں کو آنے اور میک ان انڈیا میں حصہ لینے کی دعوت بھی دی اور انھیں یقین دلایا کہ لال فیتہ کو لال قالین میں بدلنا ہمارا مقصد ہے۔ ۔ ۔ ۔ ۔ ۔ ۔ ۔ ۔ ۔ ۔ ( م ن ۔رض۔ را ۔ 10 – 02 – 2019)
بھوٹان میں روپے کارڈ کے دوسرے مرحلے کے آغاز کے لئے ورچول تقریب

نئی دہلی، 19 /نومبر 2020 ۔ روپے کارڈ فیز-II کے وزیر اعظم جناب نریندر مودی اور بھوٹان کے وزیر اعظم لیون چین ڈاکٹر لوٹے شیرنگ کے ذریعے مشترکہ طور پر آغاز کے لئے 20 نومبر 2020 کو ایک ورچول تقریب منعقد کی جائے گی۔ وزیر اعظم کے اگست 2019 میں بھوٹان کے سرکاری دورے کے دوران بھارت اور بھوٹان کے وزرائے اعظم نے مشترکہ طور پر اس پروجیکٹ کے پہلے مرحلے کا آغاز کیا تھا۔ بھوٹان میں روپے کارڈ کے پہلے مرحلے کے نفاذ سے بھوٹان کا دورہ کرنے والے بھارتیوں کو پورے بھوٹان میں اے ٹی ایم اور پوائنٹ آف سیل (پی او ایس) ٹرمینلوں تک رسائی کی سہولت حاصل ہوئی تھی۔ روپے کارڈ کے دوسرے مرحلے سے اب بھوٹان کے کارڈ ہولڈر بھارت میں روپے نیٹورک تک رسائی حاصل کرسکیں گے۔ بھارت اور بھوٹان کے درمیان ایک خصوصی قسم کی شراکت داری ہے جو باہمی سمجھ و احترام پر مبنی ہے، جسے ایک مشترکہ ثقافتی وراثت اور عوام سے عوام کے درمیان مضبوط روابط سے مزید تقویت حاصل ہوئی ہے۔